***December 3.***

*Szent Szofoniás próféta emléke*

***Hajnali Szolgálat***

***Tropár 2. hang***

Szent Szofoniás prófétádnak emlékét ün**ne**pelvén, Urunk, \*’ esedezünk hozzád, üdvözítsd **a** mi lelkünket!

***Dicsőség… most és…***

Dicsőített vagy te, **Is**tenszülő Szűz; \* énekelünk téged, mert Fiad keresztje által meggyő**ze**tett a pokol \* és a ha**lál** megtöretett, \* s mi, a halál fiai föltámadtunk s az életre mél**tók**ká tétettünk; \* régi boldogságunkat, a paradicso**mot** visszanyertük; \* miértis őt háládatosság**gal** dicsőítjük, \* mint uralkodó Istenünket és e**gyet**len kegyelmest.

*Az első zsoltárcsoport után a Szent Kereszt leülői*

***2. hang***

Üdvösséget szereztél a földön, **Krisz**tus Istenünk, \* kiterjesztéd legtisztább keze**det** a kereszten, \* hogy összegyűjtsd a po**gány** nemzeteket, \*’ akik ezt kiáltják néked: Uram, **di**csőség néked!

Jóságodról tanúskodó életa**dó** keresztedet, \* melyet te, Urunk, nekünk méltat**la**noknak adtál, \* közbenjárónkként **fe**léd emeljük: \* üdvözítsd népedet és kö**zös**ségeidet, \* melyek az Istenszülő által kö**nyö**rögnek hozzád, \*’ **e**gyetlen **Em**berszerető!

***Dicsőség... most és... fájdalmas Istenszülő-ének***

Meglátta a **hal**dokló Krisztust, \* és siránkozva felkiáltott **a** Szűz Bárányka: \* Ó, mily vak**me**rő gyilkosság! \* **Rejtsd** el most nap, **su**garaidat, \* mert most meghal, aki akaratával a mindensé**get** teremtette, \*’ és elítélten szemlélik a testnélküliek **e**gyetlen Urát!

*A második zsoltárcsoport után a Szent Kereszt leülői*

***2. hang***

A te szent képed előtt meg**haj**lunk, Jóságos, \* kérvén bűneink bocsánatát, **Krisz**tus Istenünk, \* mert önként kegyeskedtél testileg a ke**resz**tre fölmenni, \* hogy megszabadítsd, kiket alkottál, az ellen**ség** rabságából. \* Ezért hálásan **ki**áltjuk neked: \* Mindeneket örömmel betöltöt**tél**, Üdvözítőnk, \*’ eljövén a világot **üd**vözíteni.

Ki a földieket a kereszttel megvi**lá**gosítottad \* és a bűnösöket bűn**bá**natra hívtad, \* ne zárj ki, jó Pásztor, **a** te nyájadból, \* hanem keress fel, Uralkodóm, az el**té**velyedésben, \* és sorolj a **te** szent nyájadba, \*’ egyetlen Jóságos és **Em**berszerető!

***Dicsőség... most és... fájdalmas Istenszülő-ének***

Dicsőített vagy te, **Is**tenszülő Szűz, \* énekelünk téged, mert Fiad keresztje meg**győz**te a poklot, \* **és** a **ha**lált megtörte, \* s mi, a halál fiai, föltámadtunk s az életre **mél**tókká lettünk, \* régi boldogságunkat, a Paradicso**mot** visszanyertük, \* miért is őt háládatosság**gal** dicsőítjük, \*’ mint uralkodó Istenünket és e**gyet**len kegyelmest.

*A próféta kánonja*

*(Akrosztihonjának magyar értelme: Szofoniás dicsőségét örömmel magasztaljuk.) Teofanész szerzetestől.*

*I. óda. 6. hang. Mint a szárazon…*

Hozzád esedezünk, próféta, aki Isten trónja előtt állsz: esedezzél szüntelenül, hogy világosságot nyerjünk, és híven magasztaljuk a te szent emlékedet!

Az isteni Lélek világosságát és ajándékait befogadó szent eszközzé lettél, végtelenül bölcs Szofoniás; azért mi hívek örömmel magasztalunk téged.

*Istenszülő-ének*

Ragyogó sugaraival az egész földet beszórja a te szent méhedből feltündöklött Nap, Nagyasszony! Mi is megvilágosodunk, és téged Isten Anyjaként tisztelünk!

*III. óda. Nincs oly szent…*

Isten, aki a mindenséget szemmel tartja, tetszése szerint a jövendő dolgok ismeretébe és az elkövetkező események tudásába világosan beavatott téged, s azokat megmutatta neked, boldog és magasztalásra méltó próféta.

Erőssé tetted lelkedet, ó boldog, buzgólkodó bizalommal; a Szentléleknek mindenestül átadtad magadat, és így a belőle áradó isteni kisugárzást befogadtad.

*Istenszülő-ének*

Íme, hívő módon boldognak hirdet téged minden nemzedék, mert a szeplőtelen Igét időben, testben, a természet rendjét felülmúló módon megszülted, és továbbra is szűz maradtál.

***Katavászia 6. hang***

Nincs oly szent, \* mint te, Uram, én Istenem, \* ki fölemeled híveid hatalmát \* s a benned való hit által \* megerősítesz minket.

*Kathizma*

***3. hang. Minta: Az isteni hit megvallásában…***

Az Úrtól isteni megvilágo**sí**tást kaptál \* és világosan **hir**detted, \* hogy elérkezik a di**cső**ség országa, \* Sionból felragyog a **sza**badulás, \* és megvilágosítja a föld határait az örökké tartó **vi**lágosság. \* Esedezzél hozzá szün**te**lenül, \*’ hogy elnyerje lelkünk a **nagy** irgalmat!

***Dicsőség… most és… fájdalmas Istenszülő-ének ugyanarra***

Az Ige tisztaságos **Bá**ránya, \* a szeplőtelen Szűza**nya** meglátta, \* hogy a kereszten függ fájdalom nélkül **meg**szült sarja, \* anyai fájdalmában **fel**zokogott: \* Ó jaj, Szülöttem, miként **szen**vedhetsz? \*’ Önként szenvedsz, hogy megszabadítsd vele az embert a becs**te**lenségtől!

*IV. óda. Krisztus az én erőm…*

A mindenség Ura megjelent nekünk a te jövendölésed szerint, ó boldog, s mindenkit az ő ismeretére hívott és a szolgaságból megszabadított.

A kegyelem fénye által megvilágosítva jövendöltél, és megmondtad, hogy véget ér a rabságuk azoknak, akik egy Istent imádnak, a hitet befogadják és az Úrnak szolgálnak.

*Istenszülő-ének*

Legtisztább Mária, csillapítsd le elmémben a szenvedélyek áradatát és a kísértések viharát, hiszen a szenvedéstől való mentesség forrását szülted, Szűzanya!

*V. óda. Isteni világosságoddal…*

Az igazságtalanságból és a szenvedélyek rabságából vezess engem erényességre közbenjárásoddal, boldog, dicsőséges próféta és irányítsd cselekedeteimet a vallásosság világossága felé!

Ragyogóvá tetted lelkedet az erények fénysugarával és alkalmassá tetted az isteni Lélek világosságának befogadására, akitől a prófétálás kegyelmét is bőségesen megkaptad.

*Istenszülő-ének*

Prófétai kijelentések hangoztatják jelképesen a te szülésedet, legszentebb Szűz, – melyeknek mi már a beteljesülését szemléljük, s ezért valóságos Istenszülőnek vallunk téged.

*VI. óda. Az élet tengerét…*

Elnyerted, dicsőséges, a Lélek fénysugarát, s ragyogó tükörként a szent prófétaság sugarát ragyogtattad a világra, úgyhogy a jövendőt már jelenvaló eseményként előre megmondottad.

Megérkezett a te Királyod – örvendezzél hát, Sion, és gyönyörködjél őt látva; hiszen ő istensége sugarával megvilágosította a világot, és az ördögök félrevezetését diadalmasan legyőzte.

*Istenszülő-ének*

A test vaskos anyagiságával egyesült a te méhedben az Atya egyszülöttje, s kettőből való egyként jött elő, sérülés nélkül, épségben megőrizve a te tiszta szüzességedet, minden magasztalásra méltó!

***Katavászia***

Az élet tengerét \* a kísértések viharától zajongani látván \* a te csendes kikötődbe menekülök hozzád, kiáltván: \* a romlásból vezesd ki életemet, \* ó nagyirgalmú!

*Vértanúének*

Ki az eget felhők**be** öltöztetted, \* téged öltöttek magukra e világban a törvényszegők kínzásait el**vi**selő szentek, \* kik a bálványozás tévelygé**sét** megszüntették. \* Az ő imáik által, Üdvözítőnk, ments meg minket is a láthatat**lan** ellenségtől, \*’ és **üd**vözíts minket!

***Dicsőség... most és... fájdalmas Istenszülő-ének***

A te kereszted alatt állott, aki mag **nél**kül szült téged \* és nem tudott rád tekinteni, igazságta**la**nul szenvedő, \* jajongva felsírt és ezt ki**ál**totta feléd: \* Hogyan szenvedsz, szenvedéstől mentes természe**tű** édes Fiam? \*’ Énekkel magasztalom végte**len** jóságodat!

*VII. óda. Harmatozóvá tette az angyal…*

Napként ragyogott fel a világon a te emlékünneped, Isten-ihlette, és prófétálásod kegyelmével megvilágosította mindazokat, akik egybehangzó módon, híven zengik neked: Áldott vagy te, atyáinknak Istene!

Bármely felhőnél is termékenyebbnek bizonyultál, hiszen az istenismeret záporát zúdítottad reánk az üdvösség forrásaiból, és ez megvilágosít minket, hogy zengjük: Áldott vagy te, atyáinknak Istene!

*Istenszülő-ének*

Az Ige, aki isteni akaratával létet ad mindenkinek, meg akarta újítani az embert, s ezért a te méhedben lakozott, ó Tisztaságos! Áldott vagy te, aki Istent testben megszülted!

*VIII. óda. A lángok között a szent ifjaknak…*

Egészen a Mindenhatóhoz simultál, az üdvgondozás terveibe, mely a nemzeteket a törvény megtartására vezeti, beavatást nyertél, azért magasztalunk téged, isteni szavú próféta!

Zengj Istenhez könyörgő éneket a téged magasztalókért, istenszerető, oszlasd el a kísértések viharát, hogy magasztaljunk téged, istenes szózatú próféta!

*Istenszülő-ének*

Megszülted az életadót, Urunkat és Istenünket, s ezzel megállítottad a halál feltartóztathatatlan sodrását és azt holttá is tetted, Tisztaságos. Azért magasztalunk téged mindörökké!

***Katavászia***

A lángok között a szent ifjaknak \* harmatot ömlesztettél \* és az igaznak áldozatát \* a vízzel együtt fölégetted; \* mert te mindent művelhetsz, Krisztus, tetszésed szerint; \* azért magasztalunk téged mindörökké!

*IX. óda. Istent embereknek…*

A szelídek lakóhelyén telepedtél le, s ott fejezted be életedet, és most az angyalok fényességét szemléled, végtelenül bölcs Szofoniás, Isten prófétája! Szelíd voltál, kegyelemmel tündököltél, azért mi hívek, örömmel magasztalunk téged.

A te jövendöléseid beteljesülését nyilvánvalóan szemlélhetjük, a neked adott kegyelmet csodáljuk, elméd tisztaságát és lelked isteni formálódását ámulattal nézzük, minden dicséretre méltó!

*Istenszülő-ének*

Soha senki nem nyert olyan kegyelmet a hajdani nemzedékekből, mint te, szeplőtelen Istenanya! Mert te vagy az egyetlen, aki az összes asszonynál hasonlíthatatlanul szentebb és tisztább vagy, mivel az Istent szülted, aki benned öltötte magára a testet.

***Katavászia***

Istent embereknek \* lehetetlen meglátni, \* őrá nem mernek az angyali rendek tekinteni. \* De általad, Tisztaságos, \* halandóknak is láthatóvá lett a megtestesült Ige, \* kit az égi hadakkal együtt magasztalván, \* téged dicsőítünk.

*Fényének*

***Minta: Menjünk fel a tanítványokkal…***

A testnélküliek seregével ott állsz a magasságban, közvetlenül a megközelíthetetlen Háromság színe előtt, s a belőle áradó világosságban tündökölsz; biztosíts lelki világosságot könyörgéseddel mindazoknak, akik buzgósággal végzik a te szent és ragyogó ünnepi megemlékezésedet, és **szent** dalokkal köszöntenek téged, Szofoniás próféta!

***Istenszülő-ének ugyanarra***

Akit ott fenn az angyalok Istenként dicsőítenek, s aki az Atya kebeléről el nem vált, kifejezhetetlen módon az alant levőkkel összeköttetésbe lépett, Szeplőtelen. S te lettél ennek az üdvösségnek a közvetítője, mert szeplőtelen véredből fölfoghatatlanul testet adtál neki, Tisztaságos! Esedezzél hozzá most, hogy **ad**jon szolgáidnak bűnbocsánatot!

*Előverses sztihirák*

***2. hang***

Keresztre vele! - ki**ál**tották, \* ők, kiket mindig kegyelmed**del** tápláltál, \* kik a gonosztevő elbocsá**tá**sát kérték, \* az igazak jótevőjét pedig meg**gyil**kolták. \* De te, Krisztusom, né**mán** hallgattál, \* és eltűrted azok **go**noszságát, \* hogy szenvedhess értünk és megválthass **ben**nünket, \*’ mint Em**ber**szerető.

Önként szegén**nyé** lettél \* Ádám sze**gény**ségével, \* Krisztus Istenünk, földre jöttél, a Szűztől meg**tes**tesülvén, \* a keresztet magadra **vál**laltad, \* hogy az ellenség szolgaságából megsza**ba**díts minket, \*’ Urunk, di**cső**ség néked!

*Vértanúének*

Krisztusért szenvedtetek mindhalálig, vértanú **baj**nokok! \* Lelketek immár az égben Isten **ke**zében van, \* itt a földön ereklyéiteket körmenetekben hordozzák **vi**lágszerte, \* előttük papok és uralkodók **hó**dolnak, \* és minden nép büszkélkedve e**gyütt** énekli: \*’ Drága álom az Úr színe előtt az ő szentjei**nek** halála.

***Dicsőség... most és... fájdalmas Istenszülő-ének. Mintadallam: Midőn téged...***

Midőn \* a bárányka Bárányát a keresztre felszö**ge**zetten látta, \* rémülettől döbbenten siránkozott, és **kön**nyek közt így szólt: \* Fiam, **ho**gyan halhatsz meg? \* Szét akarod tépni adóslevelét az első em**ber**nek, Ádámnak? \* A haláltól meg akarsz válta**ni** minden embert? \*’ Dicsőség a te üdvgondozásodnak, Em**ber**szerető!

***Tropár 2. hang***

Szent Szofoniás prófétádnak emlékét ün**ne**pelvén, Urunk, \*’ esedezünk hozzád, üdvözítsd **a** mi lelkünket!

***Dicsőség… most és…***

Az isteni természetnek lettünk **ré**szeseivé \* teáltalad, örökké**szűz** Istenszülő, \* mert a meg testesült Is**tent** szülted nekünk, \* azért **mint** meg is illet, \* áhitattal ma**gasz**talunk téged!